Moenie fopnuus oor kinderontvoerings versprei, pleit polisieArgieffoto Die Oos-Kaapse polisie het Donderdag ŉ beroep op die publiek gedoen om op te hou om valse inligting oor beweerde mensehandel en die “ontvoering van kinders” op sosiale media te versprei. Dit kom nadat twee onverwante inskrywings op sosiale media vandeesweek die ronde begin doen het waarin die publiek gewaarsku word dat kinders in en om die Nelson Mandelabaai-munisipaliteit, insluitend in Motherwell en Uitenhage, ontvoer word. Kol. Priscilla Naidu, woordvoerder van die polisie, het gesê bewerings dat ŉ vragmotor tussen Nanaga en Port Elizabeth voorgekeer is wat kinders vir mensehandeldoeleindes vervoer, is nie waar nie. Naidu sê daar is wel ŉ klein bussie voorgekeer wat onwettige immigrante vervoer het en die saak word tans deur die Valke hanteer. “Daar word so baie inligting versprei oor kinders wat glo ontvoer word en ons besef ouers se kommer hieroor. Die polisie loof die publiek dat hulle waaksaam is oor die veiligheid van kinders, maar terselfdertyd moet ons versigtig wees om nie inligting op sosiale media te versprei wat nie geverifieer is nie,” het Naidu gesê. Sy het daarop gewys dat die verspreiding van valse inligting of verdraaiing van feite onnodige paniek en onrus in die gemeenskap veroorsaak. “Die SAPD wil die publiek gerusstel dat daar voortdurende bewusmakings- en onderrigpraatjies oor die veiligheid van kinders by skole en ander instansies gedoen word.” Sy het ŉ beroep op die publiek gedoen om wanneer hulle op sulke inligting afkom of onraad vermoed, eers die polisie te kontak om die inligting te verifieer. In gevalle waarby kinders betrokke is, kan die eenheid vir familiegeweld, kinderbeskerming en seksuele oortredings ook gekontak word, asook die sektorbestuurder van die betrokke gebied.